EURÓPSKA KOMISIA V Bruseli6. 11. 2017 COM(2017) 642 final SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV pripojená k hodnoteniu programu LIFE v polovici trvania {SWD(2017) 355 final}

{SWD(2017) 356 final}



1. Úvod Program LIFE na obdobie rokov 2014 – 2020 je nástroj EÚ na financovanie opatrení v oblasti životného prostredia a klímy. Všeobecným cieľom programu LIFE je prispieť k vykonávaniu a rozvoju spoločnej politiky a právnych predpisov EÚ v oblasti životného prostredia a klímy spolufinancovaním projektov s európskou pridanou hodnotou. V zmysle všeobecných usmernení týkajúcich sa usmernení pre lepšiu právnu reguláciu sa pri hodnotení programu LIFE v polovici trvania skúma jeho význam a pridaná hodnota na úrovni EÚ. Skúma sa v ňom, či je tento program stále relevantný, pokiaľ ide o riešenie problémov, na ktoré sa má zameriavať, a či predstavuje pridanú hodnotu v porovnaní s tým, čo by členské štáty dosiahli v prípade, keby konali samostatne. Pri hodnotení sa tiež posudzuje skutočnosť, či sa v rámci programu LIFE dosahujú výsledky účinným a efektívnym spôsobom a či sú jeho ustanovenia v súlade s inými programami. V tejto správe sú zhrnuté hlavné výsledky hodnotenia, vyvodzujú sa v nej závery a navrhujú odporúčania týkajúce sa ďalších opatrení. Dopĺňa ju pracovný dokument útvarov Komisie s podrobnejšími výsledkami hodnotenia. 2. Súvislosti Program LIFE bol od svojho vzniku v roku 1992 počas 25 rokov svojej existencie hodnotený niekoľkokrát. Súčasný program (2014 – 2020) je výsledkom týchto hodnotení a zohľadňujú sa v ňom skúsenosti nadobudnuté pri vykonávaní predchádzajúcich programov. Súčasným nariadením o programe LIFE (EÚ) č. 1293/2013 sa ustanovuje finančný nástroj EÚ na podporu projektov v EÚ v oblasti životného prostredia, ochrany prírody a klímy. Všeobecné ciele programu: 1.prispieť k prechodu na nízkouhlíkové hospodárstvo, v ktorom sa efektívne využívajú zdroje a ktoré je odolné voči zmene klímy, zlepšiť kvalitu životného prostredia, zastaviť a zvrátiť stratu biodiverzity; 2.zlepšiť tvorbu, vykonávanie a presadzovanie politiky a právnych predpisov EÚ v oblasti životného prostredia a klímy, urýchliť a podporiť začleňovanie a uplatňovanie cieľov v oblasti životného prostredia a klímy v ostatných politikách a v praxi; 3.na všetkých úrovniach podporiť lepšiu správu v oblasti životného prostredia a klímy vrátane lepšieho zapojenia občianskej spoločnosti, mimovládnych organizácií a miestnych aktérov; 4.podporiť vykonávanie 7. environmentálneho akčného programu. Rozpočet súčasného programu LIFE predstavuje 3,4 miliardy EUR. Program LIFE, berúc do úvahy jeho objem, nemá riešiť problémy v oblasti životného prostredia a klímy, ale urýchliť zmeny. 3. Metodológia Hodnotenie v polovici trvania sa týka prvých dvoch rokov programu (2014 – 2015) a vo veľkej miere vychádza z externej štúdie, ktorú vykonal nezávislý konzultant (štúdia v zmysle nariadenia o programe LIFE). Táto štúdia bola vykonávaná v období od marca 2016 do januára 2017. Vychádzala z rozsiahlej analýzy dokumentov, ako aj z údajov a ukazovateľov z databáz projektov navrhnutých špecificky na účely riadenia návrhov a projektov programu LIFE. Okrem toho sa uskutočnili konzultácie s hlavnými skupinami zainteresovaných strán spolu s ďalšími piatimi prieskumami a viac ako 120 rozhovormi, ako aj jedna verejná konzultácia. V hodnotení v polovici trvania sa analyzujú nové vlastnosti programu LIFE, pričom sa prihliada na to, ako ich prijímajú strany zainteresované na programe LIFE, a takisto aj predbežné výsledky v porovnaní s pôvodnými očakávaniami. 4. Vykonávanie – súčasný stav

Ako vyplýva z údajov nižšie, činnosti, na ktoré sa minula značná časť rozpočtu, predstavujú tradičné a integrované projekty, po ktorých nasleduje obstarávanie/administratívna podpora a finančné nástroje. Rozpočtové sumy predstavujú strop stanovený v nariadení, podľa ktorého sa aspoň 81 % musí venovať na grantové projekty a v prípade potreby na operácie finančných nástrojov. Obrázok 1 – LIFE 2014 – 2015 – rozdelenie finančných prostriedkov a)Granty Dopyt po financovaní tradičných projektov je veľmi vysoký. Priemerný pomer predložených návrhov a projektov, ktorým boli udelené finančné prostriedky, predstavuje 9 : 1, v škále od 12 : 1 pre správu a informovanie v oblasti životného prostredia (ide o prioritnú oblasť) až po 5 : 1 pre zmierňovanie zmeny klímy. Granty sa udeľujú širokej škále rôznych organizácií: od veľkých a malých podnikov (celkovo 44 %, z toho 33 % pre malé a stredné podniky) až po súkromné nekomerčné organizácie (24 %) a verejné orgány (32 %). Po prvýkrát boli do súčasného programu začlenené integrované projekty . Od samého začiatku presahuje dopyt po integrovaných projektoch výšku dostupných finančných prostriedkov vo všetkých krokoch výberového konania. Zo 66 predložených koncepcií boli v období rokov 2014 – 2015 udelené finančné prostriedky 15 projektom. Doručené návrhy integrovaných projektov na roky 2014 a 2015 predstavujú žiadosti o spolufinancovanie v rámci programu LIFE a mimo neho vo výške 283 mil. EUR. Týmto spolufinancovaním by sa malo uľahčiť koordinované využívanie vo výške celkovo 3,6 miliardy EUR. S cieľom podporiť činnosti, ktoré pomáhajú členským štátom budovať kapacity, ktoré im umožnia efektívnejšie sa podieľať na programe LIFE, bolo predložených 14 projektov na budovanie kapacít. Všetky oprávnené členské štáty (okrem jedného) predložili návrh. Nové prvky v oblasti riadenia grantov: ‒V roku 2014 bola riadením operačných a tradičných grantov a projektov na budovanie kapacít v rámci oboch podprogramov a riadením integrovaných projektov a projektov technickej pomoci v rámci podprogramu pre klímu poverená Výkonná agentúra pre malé a stredné podniky (EASME). ‒Na účely monitorovania výsledkov a vplyvu projektov sa do viacročného pracovného programu LIFE (MAWP) na obdobie rokov 2014 – 2017 začlenil rozsiahly súbor kvantitatívnych a kvalitatívnych ukazovateľov. Hodnoty pre tieto ukazovatele sa zbierajú na úrovni projektov a používajú sa na odhad očakávaného environmentálneho alebo klimatického vplyvu projektu v štádiu udeľovania finančných prostriedkov a na monitorovanie a posúdenie priebežných výsledkov v štádiu vykonávania projektu. Okrem toho sa zoskupujú tak, aby bolo možné vyhodnotiť výkonnosť programu. b)Finančné nástroje Do súčasného programu sa na účely testovania inovačných prístupov začlenili dva pilotné finančné nástroje – Nástroj na financovanie prírodného kapitálu (NCFF) a Súkromné financovanie energetickej efektívnosti (PF4EE). Z PF4EE sa podporujú investície na vykonávanie akčných plánov členských štátov v oblasti energetickej efektívnosti prostredníctvom finančných sprostredkovateľov. Doteraz bolo v rámci PF4EE podpísaných šesť dohôd s miestnymi sprostredkovateľskými bankami. Očakáva sa, že na začiatku budú investície z PF4EE do projektov v oblasti energetickej efektívnosti predstavovať 540 mil. EUR. Európska investičná banka (EIB) so zreteľom na tieto výsledky a iné skúmané pripravované dohody však teraz odhaduje, že investície dosiahnu 1 miliardu EUR (430 miliónov EUR z EIB a 570 miliónov EUR od finančných sprostredkovateľov). Očakáva sa, že na základe pôvodných 80 miliónov EUR z programu LIFE sa pákovým efektom zmobilizuje 12,5.

Cieľom nástroja NCFF je preukázať, že projekty v oblasti prírodného kapitálu môžu vygenerovať príjem a šetriť náklady. Jeho účelom je vytvoriť súbor opakovateľných a financovateľných operácií, ktoré budú dokazovať vhodnosť koncepcií a demonštrovať atraktívnosť takýchto operácií pre potenciálnych investorov priamym plnením cieľov v oblasti biodiverzity a adaptácie na zmenu klímy. Od zavedenia týchto nástrojov vo februári 2015 EIB preskúmala značný počet potenciálnych operácií. Prvá operácia bola podpísaná v apríli 2017 a dve alebo tri ďalšie operácie sa očakávajú do konca roku 2017. Niekoľko potenciálnych operácií, ktoré boli podrobené skúmaniu, sa neuskutočnilo najmä z dôvodu ťažkostí pri rozvíjaní podnikateľského zámeru. Potvrdzuje to výzvy, ktoré sa identifikovali v hodnotení ex ante. S cieľom zvýšiť počet financovaných operácií sa vo väčšej miere začal využívať nástroj technickej pomoci NCFF a zavádzať cielenejšie propagačné a iné podporné činnosti. 5. Hodnotenie Táto časť obsahuje zhrnutie hodnotenia. Viac podrobností sa uvádza v príslušnom pracovnom dokumente útvarov Komisie. a)Efektívnosť V tejto rannej fáze vykonávania programu výsledky ešte nie sú dostupné. Existujú však dôkazy, že v rámci očakávaných výsledkov uskutočňovaných projektov a činností sa plnia všetky ciele programu. Podľa výsledkov externej štúdie sa očakáva, že prebiehajúce projekty prispejú k „efektívnosti“ rôznymi spôsobmi, okrem iného: ‒zlepšením stavu ochrany biotopov, druhov a lokalít sústavy Natura 2000, ‒znížením nepriaznivých účinkov chemických látok na zdravie a životné prostredie pre približne 1,6 mil. ľudí v priebehu 5 rokov, ‒znížením spotreby energie (približne 600 000 MWh ročne) pomocou najlepších riešení a ‒zvýšením výroby energie z obnoviteľných zdrojov (približne 500 000 MWh ročne z rôznych zdrojov). Z predbežnej analýzy projektov prebiehajúcich v rokoch 2014 a 2015 vyplýva, že sa už plní 70 % cieľov, ktoré sa majú dosiahnuť do roku 2017, ako sa uvádza v prvom MAWP. Tieto očakávané výsledky sú dôkazom toho, že program LIFE na obdobie rokov 2014 – 2020 je na dobrej ceste, pokiaľ ide o jeho prínos k dosiahnutiu všeobecných výsledkov. Prvé zistenia vyplývajúce z hodnotenia a niektoré dôkazy z predchádzajúceho programu LIFE+ potvrdzujú, že súčasný program LIFE plní svoju úlohu dobre. Pôsobí ako katalyzátor financovania, výmeny najlepších postupov a podpory opatrení zameraných na zlepšenie a urýchlenie zmien. Program podporuje stratégiu Európa 2020 prostredníctvom financovania projektov, ktoré by mali prispieť k efektívnemu využívaniu zdrojov a trvalo udržateľnému rastu a ktoré by mali podporiť inováciu. V rámci tohto programu sa financujú aj projekty, ktoré by mali podporiť zamestnanosť, čo predstavuje ďalší dôležitý prínos pre primárne ciele programu LIFE. Očakáva sa, že k formovaniu budúcnosti európskeho hospodárstva v nasledujúcich desaťročiach prispejú aj niektoré z najnovších politických iniciatív, ktorých príprava sa financovala z programu LIFE, konkrétne balík predpisov o obehovom hospodárstve prijatý v roku 2015, rámec pre politiky v oblasti klímy a energetiky do roku 2030 prijatý v roku 2014, vykonávanie Parížskej dohody ratifikovanej v roku 2016 a stratégia EÚ pre adaptáciu na zmenu klímy. Kľúčové vlastnosti programu majú pozitívny vplyv na dosiahnutie cieľov a možno ich zhrnúť takto: ‒program je flexibilný a schopný rýchlo reagovať na vznikajúce potreby a priority; ‒má široké spektrum zainteresovaných strán, ktoré oceňujú program pre jeho relevantnosť a kvalitu jeho opatrení, ktorými sa konkrétnym spôsobom riešia miestne potreby a

‒kombinácia opatrení je obzvlášť účinná. Ide o kombináciu činností, ktorá vychádza zo skúseností získaných počas 25 rokov – ako sú tradičné projekty – s novými opatreniami – ako sú integrované projekty, projekty na budovanie kapacít, projekty technickej pomoci a finančné nástroje – ktoré by mali zvýšiť jeho efektívnosť. Dva faktory, kvôli ktorým predstavuje plnenie cieľov väčšiu výzvu: ‒potreba vysporiadať sa s veľkým počtom priorít a nových kľúčových výziev – ako je obehové hospodárstvo, plnenie cieľov rámca pre politiky v oblasti klímy a energetiky do roku 2030, ktoré si vyžadujú podstatnú inováciu, vykonávanie Parížskej dohody, prípadná revízia stratégie EÚ pre adaptáciu na zmenu klímy, potreba implementácie smerníc o vtáctve a biotopoch, vykonávanie programu trvalo udržateľného rozvoja do roku 2030 a cieľov trvalo udržateľného rozvoja – v medziach dostupných finančných prostriedkov, čo znamená, že v rámci vhodných projektov nemusí byť možné pokryť všetky ciele a prioritné oblasti, a ‒potreba prekonať prekážky – ako je nedostatok finančných prostriedkov príjemcov a/alebo nedostatok kapacít/ľudských zdrojov na investičné plánovanie, čo obmedzuje opakovateľnosť a prenosnosť výsledkov projektu – zavedením upravených opatrení alebo sprievodných opatrení ad hoc. b)Účinnosť V externej štúdii sa zohľadnili predpokladané výsledky niektorých projektov vybraných v rámci výzvy na predkladanie návrhov v roku 2014, pričom sa v nej odhadovalo, že tieto výsledky budú znamenať pre spoločnosť prínos vo výške 1,7 miliardy EUR. Ide o štvornásobok nákladov celkového rozpočtu programu LIFE na rok 2014. Pokiaľ ide o riadenie programu LIFE, v externej štúdii sa dospelo k záveru, že riadenie programu LIFE je pravdepodobne menej nákladné ako riadenie ostatných programov financovaných EÚ. V tejto súvislosti sa zohľadňujú finančné prostriedky pridelené agentúre EASME ako percentuálny podiel finančných prostriedkov, ktoré sa zabezpečujú externe prostredníctvom rôznych programov. Pôvodne sa odhadovalo, že presun riadenia z Komisie na agentúru EASME („externalizácia“) by mal v porovnaní so scenárom, keby granty riadila naďalej Komisia, znamenať zisk vo výške 8,2 mil. EUR v období rokov 2014 – 2020. Najnovšie údaje vychádzajúce zo skutočných nákladov agentúry EASME v prvých troch rokoch vykonávania programu ukazujú, že očakávané zvýšenie efektívnosti by malo mierne vzrásť. Všetky zainteresované strany programu LIFE oceňujú prácu agentúry EASME. Pri externej štúdii sa zistilo, že je potrebné zjednodušiť postupy programu LIFE týkajúce sa grantov. Plánovali sa v nej isté opatrenia na zníženie zaťaženia v súvislosti s predkladaním návrhov, požiadavkami na podávanie správ a ukazovateľmi. Tieto opatrenia sa preskúmajú v nasledujúcom MAWP. V štúdii sa tiež vymedzili oblasti, v ktorých by národné kontaktné miesta mohli zlepšiť svoju činnosť, aby sa zabezpečilo dodržiavanie minimálnych noriem pomoci vo všetkých členských štátoch a zaujal proaktívnejší prístup. Takisto by bolo potrebné, aby sa pomocou komunikačnej stratégie programu LIFE dokázali lepšie osloviť cieľové skupiny a aby sa v rámci nej poskytovali kľúčové informácie o cieľoch, čím sa zabezpečí štruktúrovanejšia koordinácia medzi aktérmi. c)Koherentnosť Na základe predbežných výsledkov je vnútorná štruktúra programu LIFE koherentná s politikami a prioritami EÚ a umožňuje riešenie prebiehajúcich a nových výziev. Pri externej štúdii sa zistilo, že prebiehajúce projekty často podporujú viac ako jednu prioritnú oblasť, a preto majú kombinovaný účinok a vytvárajú synergie. Napríklad projekty zamerané na zmierňovanie dôsledkov zmeny klímy často prispievajú k adaptácii na zmeny klímy, k ochrane prírody a biodiverzity, ku kvalite ovzdušia a k efektívnemu využívaniu zdrojov. Program LIFE je navrhnutý tak, aby dopĺňal iné programy financovania EÚ. V porovnaní s inými programami financovania EÚ je program LIFE jediným programom so skutočne environmentálnym a klimatickým rozmerom: hoci sa v rámci iných programov tiež riešia environmentálne a/alebo klimatické záležitosti, ich príslušné opatrenia sú reakciou na iné všeobecné ciele (napr. výskum alebo rozvoj vidieka). Obmedzuje sa tak ich prípadné prekrývanie. Výsledky hodnotenia potvrdili, že programy LIFE a Horizont 2020 podporujú spoločné ciele rôznym spôsobom a v niektorých prípadoch sa dopĺňajú. Počas prvých rokov vykonávania sa navzájom posilňovali. Program LIFE disponuje mechanizmom, pomocou ktorého sa podporujú projekty programu LIFE, a to tak, aby mohli využívať výsledky výskumu a inovácie v oblasti životného prostredia a klímy, ktoré pochádzajú z programu Horizont 2020 a predchádzajúcich rámcových programov. Týmto spôsobom sa môžu uplatňovať a rozširovať poznatky a riešenia získané, odskúšané a využívané pri výskumných činnostiach, ktoré financuje EÚ. V prípade európskych štrukturálnych a investičných fondov (ESIF) sa komplementárnosť s programom LIFE uznáva v nariadení o spoločných ustanoveniach a systematicky sa kontroluje vo všetkých programových dokumentoch (napr. v dohodách o partnerstve a operačných programoch). V tejto ranej fáze vykonávania všetkých programov je však ťažké posúdiť, či a do akej miery uvedený princíp funguje: ‒integrované projekty by po investícii z programu LIFE vo výške 153 mil. EUR mali prilákať finančné prostriedky vo výške okolo 1,98 miliardy EUR z iných programov EÚ (EPFRV, EFRR, INTERREG, ESF, ENRF, Horizont 2020). Znamená to, že program LIFE úspešne spája rôzne zdroje financovania EÚ v desiatich členských štátoch, ktoré sa rozhodli pre integrované projekty zamerané na životné prostredie, napr. na prírodu, ovzdušie, vodu a odpad, a pre projekty zamerané na klímu týkajúce sa využívania pôdy a adaptácie.

‒Z niektorých dôkazov vyplýva, že tento typ mechanizmu v minulosti fungoval pri rozvoji vidieka a projektoch INTERREG v prvej, pilotnej fáze predchádzajúcich programov LIFE. d)Adekvátnosť Z dôkazov vyplýva, že program LIFE je účinný a efektívny, pokiaľ ide o riešenie kľúčových priorít a prínos k vymedzeniu riešení pre nové výzvy, ako je napríklad stratégia EÚ v oblasti biodiverzity, rámec pre politiky v oblasti klímy a energetiky do roku 2030, ktoré si vyžadujú podstatnú inováciu, vykonávanie Parížskej dohody, prípadná revízia stratégie EÚ pre adaptáciu na zmenu klímy a obehové hospodárstvo. Ako vyplynulo z výsledkov externej štúdie, program LIFE zodpovedá potrebám širokej škály príjemcov predkladajúcich návrhy, ktoré sa majú financovať z programu LIFE, hoci ponúka nižšie spolufinancovanie než iné programy. Program LIFE umožňuje v skutočnosti riešiť záležitosti a problémy, ktoré sa neriešia v rámci iných programov. Z konzultácie so zainteresovanými stranami vyplýva, že bez podpory programu LIFE by sa iniciovala alebo realizovala len veľmi malá časť toho, čo sa dosiahlo v rámci projektov tohto programu. Platí to najmä pre ochranu prírody a zachovanie biodiverzity; ako zdôraznili príjemcovia v rozhovoroch, okrem priamych platieb poľnohospodárom v rámci sústavy Natura 2000, ktoré majú odlišný rozsah pôsobnosti a štruktúru financovania, neexistujú žiadne iné osobitné zdroje financovania ako program LIFE. Podľa zúčastnených strán by sa ukončením programu LIFE: ‒znížili kapacity členských štátov a v niektorých prípadoch odhodlanie plniť ciele EÚ v oblasti ochrany životného prostredia a klímy, čo by malo negatívny vplyv aj na zamestnanosť a hospodársky rast. ‒v menšej miere podporovali inovatívne environmentálne riešenia. e)Pridaná hodnota EÚ Na základe zistení externej štúdie sa očakáva, že program LIFE bude mať silnú pridanú hodnotu EÚ, pretože: ‒zabezpečuje súdržnosť medzi právnymi predpismi EÚ v oblasti životného prostredia a klímy a politikami, ktoré prispievajú k ich vykonávaniu a presadzovaniu; ‒podporuje efektívnejšiu výmenu poznatkov: je platformou pre výmenu najlepších postupov a poznatkov o vykonávaní právnych predpisov a politík EÚ. Program LIFE umožňuje aktérom v celej EÚ poučiť sa zo vzájomných skúseností, a tak účinnejšie a efektívnejšie riešiť špecifické problémy v oblasti životného prostredia a klímy; ‒podporuje vhodnú mieru solidarity a umožňuje lepšie rozdelenie zodpovednosti, pretože environmentálne aktíva, ktoré sú verejnými statkami, nie sú v EÚ rovnomerne rozložené; ‒umožňuje lepšie reagovať na cezhraničné problémy, ktoré by sa pravdepodobne neriešili na úrovni samotného členského štátu, a ‒má katalytický a pákový efekt, pretože odstraňuje počiatočné prekážky pri vykonávaní politiky EÚ v oblasti životného prostredia a klímy a testuje nové koncepcie so širším uplatnením v budúcnosti. Hoci konečné výsledky zatiaľ nie sú k dispozícii: ‒sú pripravené nástroje na výber projektov s najdôležitejšou pridanou hodnotou EÚ a nástroje na ich kontrolu vo všetkých fázach životného cyklu; ‒európsku pridanú hodnotu programu potvrdzujú výsledky predchádzajúcich hodnotení a pozitívne vyjadrenia prevažnej väčšiny respondentov v rámci verejnej konzultácie. f)Udržateľnosť, vplyv a opakovateľnosť Pri postupoch vykonávania programu sa dôkladne sleduje potenciál udržateľnosti/opakovateľnosti projektov počas ich životného cyklu.

Z nedávnej správy vyplýva, že v priemere 83 % projektov je po ukončení financovania z programu LIFE finančne udržateľných. Táto analýza sa zakladá na projektoch LIFE+ a neberie do úvahy zlepšenia súčasného programu LIFE. Z odpovedí získaných počas prieskumu tiež vyplýva, že demonštrácia a potenciál prenosnosti výsledkov projektov programu LIFE sú v ich väčšine (78 %) buď dobré, alebo veľmi dobré. Respondenti v rámci verejnej konzultácie odpovedali tiež na otázku, či majú projekty programu LIFE dlhodobé pozitívne účinky. Viac ako 80 % respondentov sa domnievalo, že projekty majú stredne pozitívne alebo veľmi pozitívne dlhodobé účinky. Z konzultácií však vyplynulo, že prekážky, ktorým čelí projekt po skončení financovania EÚ, súvisia s nedostatkom finančných prostriedkov príjemcov a nedostatočnými kapacitami/ľudskými zdrojmi na investičné plánovanie (vrátane možných úverov). Nedostatočná býva aj iniciatívnosť zúčastnených strán, komunikácia a informácie v rámci programu. Hoci sa požadovanie plánov po ukončení projektu programu LIFE vníma ako pozitívne zlepšenie, systematické sledovanie všetkých projektov s cieľom identifikovať najlepšie postupy, opatrenia na úsporu nákladov a komplexná podpora prispôsobená potrebám najsľubnejších projektov by mohli umožniť, aby sa potenciál opakovateľnosti/udržateľnosti skutočne naplnil. 6. Závery Toto hodnotenie sa uskutočnilo v ranej fáze vykonávania programu: väčšina projektov sa má len začať, niekoľko projektov sa už skončilo, pretože projekt programu LIFE trvá v priemere 4 a 5 rokov. Prvé skutočné výsledky sa očakávajú v rokoch 2019 – 2020. To je dôvod, prečo sa hodnotenie zameralo hlavne na: postupy na dosiahnutie cieľov programu, prebiehajúce aktivity (napr. zmluvy/už financované projekty) a vo vhodných prípadoch na ich očakávané výsledky. Napriek týmto obmedzeniam poskytuje nezávislé vonkajšie hodnotenie primeranú záruku, že vykonávanie programu napreduje správnym smerom. Z doteraz získaných dôkazov vyplýva, že program LIFE: ‒je jediným programom so skutočne environmentálnym a klimatickým rozmerom: v rámci iných programov sa riešia environmentálne a/alebo klimatické záležitosti, ktoré sú reakciou na iné všeobecné ciele; ‒je flexibilným nástrojom, z ktorého sa financujú projekty rôznych veľkostí, a je atraktívny pre malé, stredné a veľké podniky, univerzity, výskumné strediská, vnútroštátne a miestne orgány, občiansku spoločnosť a rôzne mimovládne organizácie. Ako sa ukázalo nedávno v súvislosti s Európskym zborom solidarity , ktorý by mal sčasti zahŕňať opatrenia zamerané na životné prostredie a klímu financované z programu LIFE, pomocou programu LIFE možno veľmi rýchlo reagovať na meniace sa politické a spoločenské potreby; ‒reaguje na existujúce potreby, pričom zvyšuje svoju účinnosť. Nové vlastnosti, ktoré sa zaviedli súčasným nariadením LIFE, a najmä podprogram pre klímu (ktorý pri každoročných výzvach na predkladanie návrhov umožňuje financovanie nových priorít), integrované projekty a projekty na budovanie kapacít vzbudili veľký záujem zo strany zainteresovaných strán, o čom svedčí vysoký počet predložených návrhov. Okrem toho je objem ďalších finančných prostriedkov, ktoré sa mobilizujú prostredníctvom integrovaných projektov, mimoriadne veľký, čo dokazuje, že program zohráva svoju úlohu katalyzátora dobre. ‒je známy významom a kvalitou svojich aktivít, ktoré sú viditeľnou reakciou na miestne potreby, pričom zainteresované strany a široká verejnosť v celej EÚ ho vnímajú pozitívne; ‒by mal primerane zhodnotiť vynaložené prostriedky, a tak preukázať priamy a merateľný vplyv napr. na znižovanie emisií, spotrebu energie alebo ochranu biodiverzity zlepšovaním stavu ochrany druhov; ‒je vysoko cenený pre svoju pridanú hodnotu EÚ, pretože zabezpečuje konzistentné vykonávanie právnych predpisov EÚ v oblasti životného prostredia a klímy v celej EÚ. Reaguje tiež na cezhraničné a nadnárodné výzvy, ktoré by samotný členský štát pravdepodobne neriešil. Umožňuje lepšie rozdelenie zodpovednosti a podporuje solidaritu pri riadení/zachovaní environmentálnych aktív EÚ. Predstavuje platformu na úrovni EÚ pre výmenu najlepších postupov a demonštračných činností; ‒má dobré predpoklady podporiť hospodárstvo: ‒stimulovaním priemyslu EÚ, aby ďalej rozvíjal ekologické technológie, ktoré sú jednou z konkurenčných výhod EÚ; ‒približovaním sa trhu viac ako iné fondy; riešeniami v prospech prírody, ktoré sa môžu zhodnotiť na trhu alebo prostredníctvom iných fondov, čím sa podporia zelené pracovné miesta, a ‒podporou dlhodobej hospodárskej životaschopnosti a stability presadzovaním trvalo udržateľného rozvoja. Niektoré z nedávnych politických iniciatív, ktoré sa rozbiehali paralelne s programom, ako napr. balík predpisov o obehovom hospodárstve, rámec pre politiky v oblasti klímy a energetiky do roku 2030, vykonávanie Parížskej dohody a prípadná revízia stratégie EÚ pre adaptáciu na zmenu klímy, budú formovať hospodárstvo EÚ v nasledujúcich desaťročiach;